49. schôdza NR SR - 9.deň - B. popoludní
Dátum: 2026-04-27
Poslanec: Nash, Natália 
Druh vystúpenia: Vystúpenie v rozprave

Čo mi tu napísal? Musím čítať, čo mi tu napísali. Vážený pán predsedajúci, vážené kolegyne, vážení kolegovia, vážení občania Slovenskej republiky, ktorí sa na toto pozeráte. Dnes tu nestojím ako opozičná poslankyňa, ale stojím tu ako jedna z vás, ako obhájkyňa ústavných práv tisícov našich občanov a občianiek, ktorým táto vládna koalícia ide arogantne a cynicky zobrať voľby. Návrh zákona je zabalený do vzletných fráz o transparentnosti. Ale čítajme s porozumením, čo sa v skutočnosti píše v dôvodovej správe tohto arogantného paškvilu. Píše sa v nej, že zámerom zákonodarcu je umožniť namiesto voľby poštou hlasovanie na zastupiteľských úradoch vo voľbách do Národnej rady Slovenskej republiky a v referende. Čiže namiesto voľby poštou. Pričom vo vlastnom programovom vyhlásení vlády ste sa zaviazali aj k tomuto, opäť citujem: vláda vytvorí podmienky pre hlasovanie poštou aj pre voľby prezidenta Slovenskej republiky, pre voľby, ktoré sa uskutočnia v roku 2029. Takže sľúbili ste občanom, že im dovolíte hlasovať poštou aj vo voľbách prezidenta? A čo robíte? Čože? Vy im namiesto plnenia tohto sľubu prinášate sem návrh, ktorý voľbu poštou v parlamentných voľbách úplne zlikviduje a v prezidentských voľbách zavádza iba voľbu na veľvyslanectve. Vy ste ľudí jednoducho a sprosto opäť oklamali. Sľúbili ste im dostupnú cestu prostredníctvom poštovej obálky, no dnes ich namiesto toho vyháňate na 1000 km volebné púte. Dobre viete, že nie každý z nich si túto púť za voľbami bude môcť aj dovoliť, ale váš cynizmus je naozaj bezbrehý. Vážení predkladatelia z radov koalície, vy túto reštrikciu, toto oklieštenie volebného práva občanov odôvodňujete slovami, nad ktorými zostáva rozum stáť. Vraj sa týmto krokom voličom významne zvýši nielen ich voličský komfort, ale tiež reálna dostupnosť. To naozaj myslíte vážne? Vy skutočne považujete za zvýšenie voličského komfortu, ak občanovi zoberiete možnosť vhodiť obálku s hlasovacím lístkom do poštovej schránky na rohu jeho ulice v Mníchove, Manchestri, v Chicagu a namiesto toho ho prinútite cestovať stovky či tisíce km na najbližšiu ambasádu. Vy ste sa asi zbláznili. Toto nie je zvyšovanie komfortu. Toto je cielená chladnokrvná, politicky motivovaná demotivácia a diskriminácia občanov Slovenskej republiky, ktorí sa previnili len tým, že išli za hranice študovať, pracovať, že tam boli vyslaní ako experti, ako súčasť medzinárodných tímov a misií, alebo že tam našli svoj domov. Vy dobre viete, že v zahraničí žije podľa odhadov až 300 000 Slovákov a Sloveniek, čo je obrovská sila, ktorá by mohla ovplyvniť výsledok parlamentných volieb. V predchádzajúcich voľbách využilo voľbu poštou 10 000 z nich. A vy tiež veľmi dobre viete, ako títo ľudia volili. Volia prodemokraticky, prozápadne. Volia sily, ktoré dobre chápu životný priestor Slovenskej republiky. A preto ste sa rozhodli, že im jednoducho skomplikujete výkon volebného práva. V mojich očiach je to vrchol politickej zbabelosti. Poďme sa pozrieť, čo váš návrh zákona prináša. Podľa ustanovenia § 8 ods. 5 sa osobitné volebné okrsky budú zriaďovať výlučne na zastupiteľských úradoch Slovenskej republiky, ktorými sa na účely tohto zákona rozumejú diplomatické misie a konzulárne úrady. Slovenská republika má vo svete len niečo vyše 60 veľvyslanectiev a zopár profesionálnych generálnych konzulátov. Vezmime si napríklad Spojené štáty americké, rozľahlú krajinu, kde žije obrovská komunita našich krajanov, kde máme naše diplomatické zastúpenie. A kde máme tieto diplomatické zastúpenia? Jedno slovenské veľvyslanectvo je v meste Washington D.C. a konzulát v New Yorku. Obe tieto sú na východnom pobreží. Pýtam sa teda predkladateľov, čo má robiť študentka v Kalifornii, čo má robiť slovenský vedec pracujúci v Texase, čo má robiť rodina žijúca v Chicagu? Váš komfortný návrh pre nich znamená, že si musia kúpiť letenku za stovky dolárov, zaplatiť si hotel a obetovať celý víkend len preto, aby mohli vhodiť lístok do urny vo Washingtone. Ale nemusíme chodiť ani za oceán. Zoberme si napríklad Veľkú Britániu, kde žijú tisíce Slovákov. Ambasádu máme v Londýne. Ak žijete v škótskom Edinburgu, v Manchestri, v Liverpoole, váš komfort bude spočívať v celodennej vyčerpávajúcej ceste. A čo krajiny, kde dokonca nemáme vôbec žiadnu ambasádu? Čo naši občania na Novom Zélande, ktorí by museli letieť do austrálskej Canberry? Čo Slováci na Islande, v Nórsku či Dánsku, ktorí by museli letieť napríklad do Švédska? Týmto ľuďom napríklad pán Gašpar na tlačovke nedávno odkázal, že ak im na tom skutočne záleží, tú nehoráznu diaľku kľudne precestujú. Keď ju miluješ, nie je čo riešiť, že? Strašná hanba. Myslím, že to bol pán Mičelko nedávno v rádiu, kto špekuloval, že zrušenie voľby poštou vlastne nie je taký problém a dá sa s tým pracovať. Napríklad by sme vraj mohli otvoriť veľké množstvo zahraničných okrskov, presne tak, ako to robia Poliaci, ktorí nevolia iba na ambasádach a konzulátoch, ale zriadili si volebné miestnosti aj v oblastiach s vysokým zastúpením poľských občanov. To sú samozrejme len hlúpe a demagogické reči. Počas posledných parlamentných volieb iba vo Veľkej Británii otvorilo Poľsko 77 volebných miestností. Vzhľadom na diametrálne odlišnú hustotu zastúpenia Poliakov a Slovákov prakticky všade vo svete a vzhľadom na finančnú a organizačnú náročnosť takéhoto postupu je jasné, že takto to Slovensko realizovať nikdy nebude. Predložený návrh navyše možnosť voľby jasne obmedzuje len a len na diplomatické misie a konzulárne úrady. Neumožňujete otvoriť okrsok v slovenskej krčme v Londýne ani v komunitnom centre v Chicagu. Predstavte si tú absurdnú situáciu priamo na ambasádach napríklad v Prahe alebo Londýne, kde je veľká časť slovenskej diaspóry. Návrh ráta s tým, že osobitný okrsok sa otvára tak, aby zahŕňal spravidla 1000 voličov. Ak by chcelo v Londýne voliť 15 000 Slovákov a Sloveniek, na ambasáde musíte vytvoriť kapacitu 15 okrskových komisií. Už aj pán Mažgút tu doobeda hovoril vo svojej faktickej, že v Prahe je plánované otvoriť 26 okrskov, o ktoré sa bude starať nejakých 80 ľudí, ktorí to budú akože zabezpečovať. Tak ja som bola predsedníčkou okrskovej volebnej komisie a tam je pravidlo, že každá komisia musí mať najmenej päť ľudí a najmenej traja musia byť stále k dispozícii, ale podľa toho počtu, ktorý nám dal pán Mažgút, tak to tam vychádza iba traja na jednu okrskovú komisiu, tak to mi nevychádza. Ale keď sa vrátim k tomu Londýnu, takže kde tých 15 okrskových komisií na tom konzuláte alebo na tom veľvyslanectve fyzicky umiestnite? Ako zabezpečíte plynulý chod, aby ľudia nečakali hodiny v rade, v daždi? Tento návrh je nielen protiústavný v tom, že stavia neprekonateľné prekážky výkonu volebného práva, ale je ťažko vykonateľný v praxi. Je to logistický paškvil. Ďalším neúprimným bodom vašej argumentácie je tvrdenie, že hlasovaním na ambasádach pod dohľadom komisie zaistíte hlasovanie dôstojným, reprezentatívnym spôsobom, rešpektujúcim úplnú tajnosť hlasovania. Takže snažíte sa tak podprahovo podsúvať verejnosti, že voľba poštou tajná a dôstojná nie je. Pýtam sa vás, to naozaj idete spochybňovať volebné systémy najvyspelejších demokracií sveta? V Spojených štátoch, vo Veľkej Británii, v Nemecku, vo Švajčiarsku, tam všade je voľba poštou absolútne štandardným a masovo využívaným inštitútom. Náš súčasný systém voľby poštou s návratnými obálkami a striktnou evidenciou je bezpečný. Nikdy nebol spochybnený. A ani v ňom nebolo preukázané žiadne zneužívanie. Vy neriešite bezpečnostný systém. Vy riešite svoj politický problém. A tým sú voliči, ktorí s vami nie sú v súlade. Je pravdou, a to férovo priznávam, že v návrhu zákona otvárate možnosť voliť na ambasádach aj v prezidentských voľbách. Doteraz mohli zahraniční Slováci voliť prezidenta len tak, že pricestovali na Slovensko a volili na pas. Ak by vaším skutočným úprimným zámerom bolo rozširovanie práv občanov, tak by ste dnes predložili zákon, ktorý zavedie voľbu poštou aj pre prezidentské voľby. Tak ako ste to sľubovali vo svojom programovom vyhlásení vlády. To by bol krok vyspelej demokracie. Dáte ľuďom možnosť voliť prezidenta na ambasáde, no zároveň im zoberiete funkčnú a dostupnú voľbu poštou v parlamentných voľbách. Nezabúdajme, o kom tu dnes hovoríme. Kto sú títo Slováci v zahraničí, ktorých sa tak veľmi bojíte? Sú to študenti, ktorí odišli na prestížne zahraničné univerzity, pretože ste za roky vládnutia nedokázali vybudovať konkurencieschopné vysoké školy doma. Sú to zdravotné sestry a lekári, pracujúci v Rakúsku či Nemecku, pretože doma by sa dočkali len nadčasov, zanedbaných nemocníc a neadekvátneho ohodnotenia. Sú to opatrovateľky aj špecialisti, sú to ľudia, ktorí chodia na týždne či mesiace preč od svojich rodín, aby im zabezpečili dôstojný život a bývanie. To, čo vy ste im za 16 rokov nedokázali zabezpečiť. Je to pýcha Slovenska, stelesnená vo vedcoch a odborníkoch vyslaných firmami či inštitúciami do medzinárodných tímov všade po svete. Sú to šikovní stážisti, erasmáci, zbierajúci cenné skúsenosti. Sú to aj športovci na dlhodobých zahraničných sústredeniach a prípravách alebo hrajúci v zahraničných tímoch a mnohí ďalší. Títo ľudia nezanevreli na Slovensko. Oni milujú svoju domovinu, posielajú na Slovensko ročne milióny eur, ktoré tu živia ich rodiny a našu ekonomiku. Mnohí z nich snívajú o tom, že sa raz vrátia domov a prinesú sem svoje know-how, svoje úspory, svoje medzinárodné skúsenosti aj svoje rodiny. Státisícom občanov, našim príbuzným, kamarátom, deťom, vnúčatám, všetkým opäť takto len odkazujete, že Slovensko je krajina, ktorá nestojí za návrat. Je to signál arogancie moci a cynického pohŕdania vlastným národom. Zatiaľ čo iné európske štáty vymýšľajú masívne kampane, ako si udržať kontakt so svojou diaspórou, ako využiť jej potenciál na modernizáciu krajiny, vy pred nich staviate byrokratickú a logistickú prekážku. Vážené kolegyne a kolegovia z vládnej koalície, ústava nehovorí, že volebné právo patrí len tým občanom, ktorí s vami súhlasia. Ústava nehovorí, že právo rozhodovať o osude Slovenska majú len tí, ktorí nevytiahli päty z vlastného okresu. Toto právo je univerzálne a zodpovedná demokratická vláda ho približuje k občanom a nie naopak. Z tohto miesta preto apelujem na každého jedného poslanca, ktorý v sebe ešte našiel aspoň štipku úcty k demokracii a právnemu štátu. Neberte ľuďom voľby. Ďakujem pekne. Ďakujem veľmi pekne. O slovo požiadal pán Naď. Ďakujem.